2016 йылдың февралендә Рәсәй беренселегендә дебюты була, тәүге тиҫтәләге иң һуңғы урынды ала. Августа Францияла Гран-приҙың юниор этабында ҡатнаша һәм еңеү яулай. Әммә сентябрҙә Словениялағы этапта бер аҙ уңышһыҙыраҡ сығыш яһай һәм бронза ала. Шулай ҙа был уға юниорҙар араһында Гран-при финалына сығырға ҡамасауламай. Декабрҙә Марселдә ул көнәркәштәренә бер ниндәй ҙә өмөт ҡалдырмай. Юниор финалында балдар суммаһы буйынса юниор ярыштарының өс донъя рекордын ҡуя: ҡыҫҡа (70.92), ирекле программаларҙа (136.51) һәм йомғаҡлау суммаһында (207.43). Йыл аҙағында милли чемпионат була, әммә күп белгестәрҙе ғәжәпләндереп, көмөш миҙалды ныҡышмалы көрәш менән генә яулай ала. 2017 йылдың февралендә Алина юниорҙар араһында Рәсәй беренселегендә ышаныслы еңеү яулай. Тиҙҙән Төркиәгә Европа йәштәр Олимпия фестиваленә ебәрелә һәм унда ла еңә. Март уртаһында Тайбейҙа юниорҙарҙың донъя чемпионатында ҡатнаша һәм япон фигуристары менән ҡатмарлы көрәштә беренселекте яулай.